**Melancolii hibernale**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e dor de iarnă, cum era odată

De nu vedeai pădurea din nămeți,

Când apa pe Cibin era-nghețată

Și lângă foc stăteau doi ursuleți.

Se bucurau de fiecare clipă

Din anotimpul alb, ce fantezii

Trăiau intens și nu făceau risipă

Din visele cuprinse-n poezii.

Azi plouă peste burg și este ceață,

Mai cade rar un fulg de nea răzleț,

Cibinu-i tulbure, dacă nu-i gheață

Nu-l poate trece niciun ursuleț.

- Poveştile erau de turtă dulce

Şi-n casă mirosea a caramel,

Sub brad venea un înger să se culce,

Dar azi nimic nu pare-a fi la fel.

Lipsesc nămeţii, săniile-ncearcă

S-alunece pe stratul de asfalt,

Şi plouă-ncet cu nostalgie parcă

Ne-am fi pierdut demult pe celălalt

Tărâm, acolo unde veşnicia

Sub ramuri verzi o aşteptam în zori...

La noapte-o să rescriem poezia,

Ca doi copii ce caută comori.

Ioan Grigoraș Liliana Trif